
‏‏‏‏‏‏‏י"ז אב תשפ"ה
‏‏‏‏‏ 11 אוגוסט 2025
משתתפים מטעם משרד ההתיישבות
 והמשימות הלאומיות:
יאיר וולף- ראש אגף בכיר פיתוח התיישבות
עו"ד ניצן רוטשילד- נציג לשכה משפטית
אליקים ברנר – עוזר מנכ"ל
עדן גלעדי דניאל - ראש אגף בכיר גרעיני משימה
משתתפים מטעם ארגון השומר החדש:
און ריפמן – סמנכ"ל הארגון
עינב ליבנה בן אליעזר – מנהלת תמיכות
אוריאל גזית – יועץ משפטי ומנהל תחום קשרי ממשל

הנדון: סיכום פגישה עם השומר החדש, ישיבה מיום 06.08.2025

בתאריך 06.08.25 התקיימה פגישה עם המשתתפים לעיל בנושא פרויקט החוסן הקהילתי. במהלך הפגישה עלו הנקודות שלהלן:
1. מטרת הפרויקט - חיזוק החוסן בקרב תושבי המרחב הכפרי, ממטרה זו נגזרים כמה נקודות מהותיות הדורשות חידוד:
· הפרויקט מיועד להתבצע בכלל המרחב הכפרי מחוץ ליישובים, ואינו מוגבל או מיועד לשמירה על שטחים חקלאיים או לחוות.
· נדרש לקיים הפרדה מהותית בין פרויקט זה לבין פרויקטים אחרים - ובפרט פרויקט התמיכה בחקלאים (עבודה/שמירה).
· יש לבצע חידוד טרמינולוגי ברמת מערכות הדיווח בחדר המצב, המסמכים ושפת העבודה של השומר החדש, כדי לשקף את ייעודו של הפרויקט כהגברת החוסן בקרב התושבים במרחב הכפרי.
· כחלק מהגברת החוסן בקרב התושבים יש לוודא שהפרויקט זוכה לחשיפה מספקת בקרב תושבי המרחב הכפרי, וכי ניכר בו אימפקט ממשי של חיזוק חוסן אישי וקהילתי. לשם כך, יש לפעול באמצעים כגון פרסום מותאם, עבודה עם מזכירי יישובים, קב"טים, מועצות אזוריות ועוד.
· לטענת נציגי השומר קיימת בעייתיות בגיוס מתנדבים מקרב ישובים המוקפים בשטחים פתוחים ולפיכך יש לאפשר התנדבות גם מקרב תושבי מרחב עירוני (שיבצעו התנדבות באזורי הגברת הנוכחות כנדרש בהסכם). נושא זה הועלה בוועדת היגוי קודמת והוסכם שהשומר אכן יוכל להביא מתנדבים מהמרחב העירוני לצרוך הפרויקט תוך שמירה על השגת המטרה של חיזוק החוסן בקרב תושבי המרחב הכפרי. ככל שיהיה המשך להתקשרות זו, תידרש לכך התייחסות מפורשת בנוסח ההסכם. 
2. מנהל הפרויקט –להבהרת השומר  מנהל הפרויקט הוא גיא גלוברמן. 

3. סוגיית הקיזוז:
· בהתאם להסכם, נדרש ארגון השומר החדש להעמיד את כלל התשומות כפי שמופיעות בהסכם - משרות, רכבים ועוד, לצורך קבלת התשלום המלא. התשלום מבוסס על יחידת מדידה של משמרת התנדבות, הכוללת מספר רכיבים, כשהמרכיב המרכזי הוא איוש משרות ותשלום שכר בגינן. מבדיקת משרד רואי חשבון מבקר של הרבעון הראשון, עלה פער באיוש המשרות בפרויקט, ועל כן מבקש המשרד לקזז את רכיב השכר עבור משרות שלא אוישו בפועל. בהמשך להתכתבויות בין הצדדים בעניין העלו נציגי השומר טענות נוספות במהלך הפגישה. נציגי השומר התבקשו להעביר את כלל טענותיהם למשרד בכתב בהקדם במסגרת התייחסות משפטית לטענות המשרד. לאחר קבלת ההתייחסות, תיבחנה שוב טענות השומר לגופן.

4. הגשת דוחות רבעוניים
· נציגי המשרד העלו שוב את הדרישה לקבלת דוח לרבעון השני (עבור חודשים פברואר, מרץ ואפריל) בהקדם, שכן ללא קבלת הדוח לא ניתן לקדם את התשלום. נציגי השומר הבהירו כי העיכוב בהגשת דו"ח רבעוני נובע מעומס עבודה והבהירו כי יגישו אותו בהקדם.   

